Den nye uge starter med sol og højere temperaturer. I flere dage har en strid østenvind blæst ind over landet, og selvom der i perioder har været solskin, har forårsfornemmelserne på det nærmeste været sat på pause. Mandag bliver derimod en dag, hvor vinden aftager en smule - selvom den stadig vil gøre væsen af sig - mens temperaturerne kan nå det hidtil højeste niveau i maj i år. Fra morgenstunden ligger temperaturerne generelt mellem fire og otte grader, men temperaturen vil hurtigt stige, når solen kommer højere på himlen. De højeste temperaturer indtræffer mandag eftermiddag, hvor termometrene kan vise 17-19 grader, når det er varmest. Det bliver varmest i den sydvestlige del af Jylland, hvor varmere luft fra Tyskland blæser op over Sydjylland uden først at være blevet afkølet af passagen over koldere havvand. I Nordvestjylland kan temperaturen også nå 17-18 grader, mens det derimod bliver markant koldere ved sydøstvendte kyster. Her må man tage sig til takke med maksimumtemperaturer mellem 11 og 13 grader. Masser af sol Generelt bliver mandagen præget af masser af sol i hele landet, men sidst på dagen kommer der flere skyer i den vestlige del af Jylland. Skyerne er første forvarsel om en front i Nordsøen, der langsomt skal bevæge sig mod øst - ind over Danmark. Især i den østlige del af landet bliver hele mandagen særdeles solbeskinnet. Generende vind Som de foregående dage vil vinden dog fortsat være ret genstridig, og især i eftermiddagstimerne kan vinden opleves ret stødende. Den relatvit kraftige vind skyldes, at vi befinder os mellem høj- og lavtryk, og jo større trykforskellen er, jo mere blæser det.

Opsummering:
Den nye uge starter med sol og højere temperaturer.